Hettusöngvari

Hettusöngvari (fræðiheiti: Sylvia atricapilla) er smávaxinn spörfugl af söngvaraætt.

 Flokkun 
Eins og áður hefur komið fram er fuglinn af söngvaraætt og er því náskyldur öðrum fuglum í ættkvíslinni Sylvia, þar á meðal hauksöngvara, garðsöngvara og þyrnisöngvara ásamt fleirum. 

Tegundin var áður á meðal maríuerlu í ættkvíslinni Motacilla (Linnaeus, 1758).

 Lýsing 
Hettusöngvari er þéttvaxinn og svipar til garðsöngvara að byggð. Fuglinn er grár og er dökkur að ofan en ljósari að neðan, á karlfuglum er síðan lítil svört hetta. Á kvenfuglum er hins vegar stundum lítil ljósbrún hetta sem einnig má sjá á ungum karlfuglum.

 Dreifing og búsvæði 
Hettusöngvarinn er algengur varpfugl í Evrópu, og má finna hann í öllum Evrópulöndum, að Íslandi einu undaskildu, á sumrin.  Hann er hins vegar árlegur flækingur til Íslands og hefur fundist í öllum landshlutum. 

Fuglinn almennt hefur vetursetu í Norður Afríku og Evrópu, þar sem hann er heilsársstaðfugl. 

 Heimildir 

Flokkur:Spörfuglar
Flokkur:Flækingsfuglar á Íslandi